钦定古今图书集成/明伦汇编/官常典/第721卷 > 高彦俦
## 钦定古今图书集成/明伦汇编/官常典/第721卷 > 高彦俦

按《十国春秋》，“彦俦，太原人。父晖，宣威军使。彦俦从高
祖来蜀，累历军校，为昭武军监押。后主嗣位，迁邛州
刺史，改马步军使。会汉兵入大散关，陷安都砦，彦俦
以所部先进，汉人烧砦毁关避去，彦俦尽锐追之，复
其砦而还。未几，彦俦领赵州刺史，俄为奉銮肃卫都
指挥副使，改右骁锐马军都指挥使，加匡圣马军都”
指挥使，真拜武定军节度使。周显德初，王景向训攻
凤州，后主令彦俦出兵解围。未至，闻败军于唐仓，因
溃归。观察判官赵玭闭关不纳，以城归周。彦俦遁归
成都，后主不之罪，以为右奉銮肃卫都指挥使，改功
德使。广政二十二年，出授宁江军都巡检、制置招讨
使，加宣徽北院事、昭武军节度使。及宋师至夔州，彦
俦谓副使赵崇济、监军武守谦曰：“北军远来，宜坚壁
待之为上策。”守谦不从，独领部下兵出战。宋将刘光
义、曹彬顿兵白帝庙西，遣骑将张廷翰等引兵与守
谦战猪头铺，守谦败走。廷翰等乘胜登城，光义率大
军继至。彦俦以所部将出拒战，宋师已乘城而入。彦
俦惶骇失次，不知计所出。判官罗济劝令单骑归成
都，彦俦曰：“我昔已失天水，今复不能守夔州，纵人主
不忍杀我，亦何面目见蜀人哉！”济又劝其降，彦俦曰：
“老幼百口在成都，若一身偷生，举族何负？吾今日止
有死耳。”即解符印授济，具衣冠望西北再拜，登楼纵
火自焚。死。后数日，光义得其骨灰烬中，以礼葬之。